Azərbaycan Respublikası Gənclər Təşkilatları Milli Şurası

**Azərbaycan Respublikası Gənclər Təşkilatları Milli Şurası (NAYORA)** — 156 gənclər təşkilatını birləşdirən qurumdur.

## Haqqında
Azərbaycan Respublikası Gənclər Təşkilatları Milli Şurası 1995-ci il 21 noyabr tarixində 11 gənclər təşkilatının təşəbbüsü ilə təsis olunmuş, Azərbaycanın vahid gənclər platforması və aparıcı gənclər təsisatı olaraq ətrafında regional, milli və beynəlxalq səviyyədə fəaliyyət göstərən gənclər təşkilatlarını birləşdirir. Milli Şura Azərbaycanın gənclər təşkilatlarının vahid əlaqələndirmə və əməkdaşlıq mərkəzi olmaqla onların eyni zamanda gənclər təşkilatlarının beynəlxalq inteqrasiyasını təşkil və təmin edən qurumdur.

## Məqsəd
Gənclər Təşkilatları Milli Şurası öz tərkibinə daxil olan uşaq və gənclər təşkilatlarının fəaliyyətini əlaqələndirmək, onların inkişafı üçün şərait yaratmaq, üzv təşkilatların milli, regional və beynəlxalq səviyyədə maraqlarının həyata keçirilməsinə çalışmaq, gənclərinin problemlərinin həlli və hüquqlarının müdafiəsi sahəsində birgə iş aparmaq, gənclər və onların təşkilatları arasında ümummilli məsələlərin həllində həmrəyliyə nail olmaqdır.

NAYORA öz fəaliyyətində gənclərin bilik və bacarığının Azərbaycanın dövlət müstəqilliyinin möhkəmlənməsinə, beynəlxalq aləmdə layiqli yer tutmasına, demokratik dövlət quruculuğu işlərinə yönəltməyi özünün əsas vəzifəsi hesab edir.

## <big>Struktur</big>
Azərbaycan Respublikası Gənclər Təşkilatları Milli Şurası qarşısına qoyduğu məqsəd və vəzifələri həyata keçirmək üçün Əsasnamə və Nizamnaməyə uyğun olaraq xüsusi struktura malikdir.

### Qurultay
Gənclər Təşkilatları Milli Şurasının ali qərarverici orqanıdır və ən azı 2 ildə 1 dəfə çağrılır. Qurultay Nizamnaməni, təşkilatın fəaliyyətini tənzimləyən əsasnamə qəbul edir, ona əlavə və dəyişikliklər edir, üzvlərin qəbul və xaric edilməsi ilə bağlı Məclisin qərarlarını təsdiq edir, sədr və müavinləri, büro üzvlərini, MNTK üzvlərini seçir, NAYORA-nın əsas fəaliyyət istiqamətlərini müəyyən edir.

### Məclis
Qurultaylararası dövrdə ARGTMŞ-ın qərarverici orqanıdır və ən azı 6 ayda 1 dəfədən az olmayaraq çağırılır. Məclis Milli Şuranın fəaliyyətini tənzimləyən qərarlar, fəaliyyət proqramını qəbul edir, üzvləri qəbul və ya xaric edir. Məclis üzv təşkilatlara müxtəlif mövzular üzrə müzakirələr və fikir mübadiləsi aparmağa imkan yaradır. Məclisin səsverməsi nəticəsində Məclis sədri seçilir.

* 2019-cu ildən Məclis sədri Araz Əhmədovdur.(İnternat Məzunlarının Sosial İnteqrasiyası Gənclər İctimai Birliyinin sədri)

### Mərkəzi Nəzarət Təftiş Komissiyası
Mərkəzi Nəzarət-Təftiş Komissiyası (MNTK) Qurultayda seçilir və 5 nəfərdən ibarətdir. MNTK-nın işi onun ilk iclasında seçilmiş Sədr tərəfindən təşkil edilir. Əsas vəzifəsi Nizamnamayə əməl olunmasına nəzarət etməsidir.

### Büro
ARGTMŞ-ın cari icra-qərarverici orqanıdır, Məclis tərəfindən qəbul olunmuş proqram və qərarların həyata keçirilməsi üçün məsuldur. Büro ARGTMŞ Sədri, sədr müavinləri, Baş Katib, eləcə də idarə heyətindən və müşahidəçi statusu ilə MNTK sədrindən ibarətdir.

* 2023-cü ildən sədr Rafael Hacıbəylidir.

### Katiblik
ARGTMŞ-nın cari icra orqanıdır və rəhbərlik Baş Katibə məxsusdur. Katiblik Məclisin, Büro və Baş Katibin qərarlarını, tapşırıqlarını həyata keçirir, işçi strukturlarının işini əlaqələndirir, müxtəlif sahələr üzrə ARGTMŞ-nın cari fəaliyyətini istiqamətləndirir.

## Üzvlər
Azərbaycan Respublikası Gənclər Təşkilatları Milli Şurası özündə uşaq və gənclər təşkilatlarını birləşdirən və bu çərçivədə milli, regional, beynəlxalq səviyyədə fəaliyyət göstərən birlikdir. Gənclər Təşkilatları Milli Şurası hal-hazırda 146 gənclər təşkilatını əhatə edir.

## Beynəlxalq Əlaqələr
Azərbaycan Respublikası Gənclər Təşkilatı Milli Şurası (NAYORA) 1995-ci ildə əsası qoyulan və 150 qeyri-hökumət təşkilatını özündə birləşdirən Azərbaycanın ən böyük gənclər platformasıdır. Bu gün Milli Şura Azərbaycan gənclərini beynəlxalq səviyyədə təmsil etməklə dünyanın 150-dən çox ölkəsi, regional və beynəlxalq gənclər platformaları ilə birbaşa və dolayı yolla əlaqələrə malikdir.

Azərbaycan Respublikasının qonşu ölkələri və qonşu bölgələr arasında gənclər əməkdaşlığının gücləndirilməsi məqsədilə Milli Şura bir sıra beynəlxalq qurumlarla əməkdaşlıq edir, qonşu ölkələrin milli gənclər şuraları ilə birgə fəaliyyətlər təşkil edir. Milli Şura Belarus, Gürcüstan, Qazaxıstan, Qırğızıstan, Moldova, Rusiya və Ukraynanın aparıcı gənclər platformaları ilə ikitərəfli əməkdaşlıq memorandumları imzalayıb.

Azərbaycan gənclərinin beynəlxalq səviyyədə təmsil olunması və Azərbaycan maraqlarının qlobal səviyyədə qorunmasına dəstək göstərmək məqsədilə Gənclər Təşkilatları Milli Şurası bu gün dünyanın 4 tərəfini əhatə edən beynəlxalq gənclər platformalarında təmsil olunur.

### BMT
Milli Şura 2002-ci ildən BMT-nin 54 dövlətinin təmsil olunduğu İqtisadi və Sosial Şurasında (ECOSOC) məşvərətçi statusa malikdir. Milli Şura BMT-nin bir sıra qurum və agentliyi ilə sıx əməkdaşlıq əlaqələri quraraq BMT-nin gənclər və yeniyetmələrlə iş sahəsində milli səviyyədə dayanıqlı tərəfdaşa çevrilmişdir. Bu günə qədər BMT-nin İnkişaf Proqramı (UNDP), BMT-nin Əhali Fondu (UNFPA), BMT-nin Uşaq Fondu (UNİCEF), Beynəlxalq Əmək Təşkilatı (lLO), BMT-nin Ətraf Mühit Proqramı (UNEP), eləcə də BMT-nin Baş katibinin Gənclər üzrə Xüsusi Elçisinin Ofisi ilə onlarla birgə uzunmüddətli və qısamüddətli layihə və tədbir təşkil olunub. Bu tərəfdaşlıq Dayanıqlı İnkişaf Məqsədlərinin təbliği, gənclər siyasəti, uşaq və yeniyetmələrin hüquqları, gənclərin sağlamlığı, gənclərin iştirakçılığı və digər mövzuları əhatə edib.

## İstinadlar